**A jószívű kislábas**

A kislábas hosszú éveken át szolgált a konyhában, sok finom falattal örvendeztette meg a családot. A sok szolgálat azonban tönkretette az egészségét: kilyukadt az alja, s ha szerették is már, kacsingattak egy új kislábas felé.

Aztán eljött a szomorú nap, a kislábas kikerült az ócska holmik közé, a kamra mélyére, aztán egy lomtalanításkor kidobták az udvar végi szemétdombra. A kislábas sokat álmodozott, visszaemlékezett azokra a szép napokra, amikor forrt benne a teavíz, főtt a tojás, a bableves, a tej, amikor nagymama illatos kávét főzött benne.

De mindez elmúlt, vége, haszontalan lett, nem kell senkinek. A Nap is csak nevetett rajta, az eső meg verte, gyomok is nőttek körülötte.

Így teltek a napok, hetek, mígnem egy napon valaki ráköszönt:

- Szia, kislábas!

- Szervusz, szervusz! Ki vagy? - köszönt illendően és kíváncsian nézett körül.

  - A zöld gyík vagyok. Megengednéd-e, hogy beköltözzek hozzád? Kérlek, legyél a lakásom, nálad akkor is meleg van, ha gyengén süt a Nap.

 - Boldogan! - örvendezett a kislábas - gyere csak, gyíkocska! A gyík is boldog volt, mert nemcsak lakásra, hanem jó barátra is talált. Együtt töltötték el az egész nyarat, az őszt, és csak amikor elkezdett szállingózni a hó, akkor keresett magának melegebb, védettebb helyet a gyík.

- Ne haragudj, hogy most elmegyek - mondta - itt a szabadban megfagyok. De szeretném tudni, visszajöhetek-e hozzád?

- Alig várom, hogy tavasz legyen.

Ha a szemétdombon, erdőszélen látsz egy kidobott kislábast, gondolj arra, hogy lám, neki is van még feladata.

 1. **Húzd alá a szövegben, miről álmodott a kislábas!**

**2. Számozással állítsd sorrendbe az eseményeket!**

 \_\_ Kidobták a szemétdombra. \_\_ A gyík és a kislábas barátságot köt.

  \_\_ A kislábas kilyukadt.

**3. Mit jelent? Írd mellé más szavakkal!**

kacsingattak egy új kislábas felé ………………………………………………………………

tönkrement az egészsége ………………………………………………………………………

ócska ………………………………………. haszontalan …………………………………….

**4. Keresd a párját! Kösd össze!**

kilyukadt forr nevetett ráköszönt szolgált teltek nőttek verte

nap lábas alja lábas gyomok gyík eső teavíz napok

**5. Írd a tulajdonságok mellé a párját!**

szomorú ………….., zöld …….., melegebb …………………, szép …………………..